S-780/2010

Mál þetta, sem dómtekið var í dag, er höfðað með ákæru útgefinni af lögreglustjóranum á Suðurnesjum 27. september 2010 á hendur S-kvk-þgf E-kvk-þgf, kt. […], Lækjarsmára 4, Kópavogi, fyrir brot gegn lögum um ávana- og fíkniefni, með því að hafa mánudaginn 28. september 2009, flutt til landsins með flugi nr. FI-213 frá Kaupmannahöfn, Danmörku, í sölu- og dreifingarskyni, samtals 101,41 g af kókaíni er hún faldi innvortis.

Þetta er talið varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

Þess er krafist að ákærða verði dæmd til refsingar og greiðslu alls sakarkostnaðar. Þá er þess krafist að ákærða verði dæmd til að sæta upptöku á 101,41 g af kókaíni, samkvæmt heimild í 6. mgr. 5. gr. laga um ávana- og fíkniefni nr. 65/1974, sbr. lög nr. 10/1997, sbr. 2. mgr. 14. gr. reglugerðar nr. 233/2001.

Ákærða krefst vægustu refsingar er lög leyfa. Þá gerir verjandi ákærðu kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sitt. Sannað er með játningu ákærðu og öðrum gögnum málsins að hún er sek um þá háttsemi sem henni er gefin að sök og er brot hennar rétt heimfært til refsiákvæða í ákæru.

Ákærða er fædd í desember 1972. Í sakavottorði ákærðu kemur fram að hún hafi í tvígang á árunum 2000 til 2004 gengist undir lögreglustjórasátt fyrir brot á umferðarlögum. Þá hafi hún í tvígang á árunum 2003 og 2004 gengist undir viðurlagaákvörðun fyrir brot á umferðarlögum. Þá var ákærða dæmd 13. september 2006 fyrir brot gegn umferðarlögum og 30. nóvember 2006 var ákærða dæmd til greiðslu sektar fyrir brot gegn lögum um ávana- og fíkniefni. Þá gerði ákærða lögreglustjórasátt 21. maí 2008 fyrir brot gegn 244. gr. almennra hegningarlaga. Refsing ákærðu nú þykir refsing hæfilega ákveðin fangelsi í fjóra mánuði. Lagt hefur verið fram vottorð félagasamtakanna Ekron um að ákærða hafi frá 9. desember 2009 stundað þar atvinnutengda endurhæfingu. Að þessu virtu þykir rétt að fresta fullnustu refsingar ákærðu og skal hún niður falla að liðnum tveimur árum frá dómsuppsögu haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Þá sæti ákærða upptöku á 101,41 g af kókaíni sem lögregla lagði hald á við rannsókn málsins.

Með vísan til 1. mgr. 218. gr. laga nr. 88/2008 ber að dæma ákærðu til að greiða allan sakarkostnað, alls 187.103 kr. Samkvæmt yfirliti um sakarkostnað er um að ræða kostnað vegna röntgenrannsóknar og komu á bráðadeild, 7.760 kr., og matsgerðar Rannsóknastofu Háskóla Íslands í lyfja- og eiturefnafræði, 130.523 kr. Þóknun verjanda þykir hæfilega ákveðin 48.820 kr., að meðtöldum virðisaukaskatti.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærða, S-kvk-nf E-kvk-nf, sæti fangelsi í fjóra mánuði, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða sæti upptöku á 101,41 g af kókaíni.

Ákærða greiði 187.103 krónur í sakarkostnað, þar með talin 48.820 króna þóknun skipaðs verjanda hennar, G-kk-ef S-x-x R-kk-ef héraðsdómslögmanns.

S-kvk-nf B-kvk-nf